|  |
| --- |
|     |

**Udmelding af tredje runde af forsøg med spansk som treårigt valgfag i grundskolen**

Undervisningsministeriet inviterer hermed kommuner, folkeskoler, ungdomsskoler og frie grundskoler til at deltage i tredje runde af forsøg med

spansk som et treårigt valgfag i grundskolen fra 7.-9. klasse fra 2019 til 2022.

*Om forsøget*

Forsøget omfatter, at folkeskoler, ungdomsskoler og frie grundskoler

støttes i at udbyde spansk som treårigt valgfag i 7.-9. klasse. Til forsøget

har ministeriet fået udarbejdet forsøgsmål, læseplan og undervisningsvejledning til forsøgsfaget, som de deltagende skoler skal anvende. Det vejledende timetal er 240 timer fordelt over tre år. Ministeriet afholder en årlig temadag for de deltagende skoler, ligesom der vil blive udarbejdet inspirationsmateriale til undervisningen på emu.dk.

Skoler, der deltager i forsøget, kan melde eleverne til en afsluttende mundtlig forsøgsprøve i forsøgsvalgfaget i 9. klasse i skoleåret 2019/2020, 2020/2021, 2021/2022 og 2022/2023. Skolerne skal tilmelde eleverne som led i den almindelige prøvetilmelding.

Eleverne er ifølge folkeskoleloven kun forpligtet til at vælge et

valgfag årligt, og jf. aftalen om styrket praksisfaglighed skal dette være et

praktisk/musisk valgfag i 7. -8. klasse. Skoler, der ønsker at udbyde spansk som 2. valgfag, får dispensation fra kravene til understøttende undervisning med henblik på, at timer i 7. og 8. klasse til understøttende undervisning i 7. og 8. klasse kan anvendes til spansk som treårigt valgfag, hvis skolen ønsker dette.

*Formål og baggrund*

Forsøget er en opfølgning på aftalen om styrkede gymnasiale uddannelser fra juni 2016. Her blev det aftalt, at elevernes fremmedsprogskompetencer skulle styrkes, og at eleverne skal kunne vælge spansk som fortsættersprog. Formålet med forsøget er at afprøve og understøtte, at eleverne i grundskolen får bedre spanskkompetencer, så spansk som fortsættersprog kan etableres i gymnasiet.

Forsøget blev igangsat i august 2017 og afsluttes i 2023 efter at undervisningsministeren i foråret 2019 besluttede at forlænge forsøget med to år. Forsøget er opdelt i fire runder, og tredje runde af forsøget forløber fra august 2019 til juli 2022. Erfaringer fra forsøget opsamles og vil indgå i beslutningsgrundlaget for spansk i grundskolen fremadrettet.

*Krav til deltagende skoler*

Forudsætningen for at deltage i forsøget, herunder forsøgsprøven er, at

kommunen/den enkelte skole forpligter sig til at udbyde spansk som

treårigt valgfag i 7.-9. klasse, anvende forsøgsmål og læseplan samt deltage i erfaringsopsamlingen på forsøget. Kommunen/den enkelte skole

kan selv vælge, om de vil udbyde prøven i forsøgsfaget. Prøven er frivillig for eleverne.

Frie grundskoler kan frit oprette faget og anvende de udarbejdede mål og

læseplan uden dispensation, men kun skoler, der deltager i forsøget, kan

tilmelde sig forsøgsprøven.

Folkeskoler og ungdomsskolers deltagelse i forsøget forudsætter tilslutning fra kommunalbestyrelsen eller af den der er bemyndiget hertil. For

alle deltagende skoler kræves opbakning fra skolebestyrelsen.

*Særlige forsøgsvilkår*

For folkeskoler og ungdomsskoler gælder, at forsøget kræver en dispensation fra bekendtgørelse om Fælles Mål § 23 og § 40. Fravigelse fra kravene til understøttende undervisning kræver dispensation fra folkeskolelovens § 16 a, stk. 1. Afholdelse af forsøgsprøve i valgfaget kræver dispensation fra folkeskolelovens § 14, stk. 5. Folkeskoler, der deltager i forsøget, får ovennævnte dispensationer.

*Ansøgningsprocedure*

Kommuner eller enkelte skoler, der ønsker at deltage i forsøget i perioden 2019 til 2022, skal ansøge om deltagelse via ansøgningsskema (bilag til dette dokument), der indsendes til Styrelsen for Undervisning og Kvalitet til sabine.gadeberg.larsen@stukuvm.dk.

**Fristen for ansøgning til tredje runde af forsøget er:**

 **Fredag den 14. juni 2019**

Bemærk: Skoler der ønsker at deltage i fjerde runde af forsøget, som forløber i perioden 2020-2023, kan allerede ansøge nu ved at anvende ansøgningsskemaet.

Spørgsmål vedrørende forsøget kan rettes til Sabine Gadeberg Larsen på

sabine.gadeberg.larsen@stukuvm.dk eller på telefon 33 92 53 70.

Find information om forsøget under ”forsøgsfag” på emu.dk under ”grundskole”.